Paġna IL-KUNSILL TAL-UNJONI EWROPEA U L-ISTATI MEMBRI TAGĦHA, il-fatt li jinbena fuq l-esperjenzi tal-imgħoddi; l-għan ta' proċess aktar ċar u sempliċi; ċikli ta' ħidma preferibbilment ta' 18-il xahar; prijorità tematika waħda għal kull ċiklu; il-pjan ta' ħidma; flessibbiltà rigward l-atturi li jieħdu sehem fil-governanza u l-implimentazzjoni tad-djalogu tal-UE maż-żgħażagħ; segwitu kontinwu biex ikunu ssorveljati l-eżiti tal-kwalità u l-impatt tal-proċess kollu; jipprovdi l-gwida ġenerali tad-djalogu tal-UE maż-żgħażagħ, li tkopri kwistjonijiet bħall-prijorità tematika taċ-ċiklu, l-istrumenti ta' konsultazzjoni, l-avvenimenti rilevanti għall-konsultazzjoni, inkluż il-Konferenzi tal-UE dwar iż-Żgħażagħ. jipprovdi kontributi, għodod u appoġġ fejn meħtieġ, bil-ħsieb li tkun żgurata l-kwalità tad-djalogu tal-UE maż-żgħażagħ u l-konsistenza tematika fi ħdan ċiklu; jiżgura kooperazzjoni effikaċi mal-Gruppi ta' Ħidma Nazzjonali billi jipprovdi, skont il-każ, linji gwida, għodod u appoġġ, bil-ħsieb li tkun żgurata implimentazzjoni ta' kwalità tad-djalogu tal-UE maż-żgħażagħ; jiżgura evalwazzjoni parteċipattiva taċ-ċiklu, kif ukoll il-monitoraġġ, is-segwitu, l-użu u d-disseminazzjoni tar-riżultati tad-djalogu tal-UE maż-żgħażagħ; irawwem il-preservazzjoni ta' memorja istituzzjonali, bil-ħsieb li din tingħadda lit-Triju ta' Presidenzi li jmiss, bl-appoġġ tal-Kummissjoni Ewropea; jieħu passi biex jiffaċilita proċess ta' transizzjoni bla xkiel għat-Triju ta' Presidenzi li jmiss; ikopri kwalunkwe aspett ieħor li t-Triju ta' Presidenzi, f'konsultazzjoni mal-Istati Membri, jista' jqis meħtieġ. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 165 tiegħu, Wara li kkunsidra l-proposta mill-Kummissjoni Ewropea, Is-servizzi tal-edukazzjoni u l-kura bikrija tat-tfal għandhom ikunu ċċentrati fuq it-tfal; it-tfal jitgħallmu l-aħjar f'ambjenti li huma bbażati fuq il-parteċipazzjoni tat-tfal u l-interess fit-tagħlim. L-organizzazzjoni, l-għażla tal-attivitajiet u l-oġġetti għat-tagħlim spiss jiġu kkomunikati bejn l-edukaturi u t-tfal. Jenħtieġ li s-servizzi joffru ambjent sikur, ta' għożża u indukrar u jipprovdu spazju soċjali, kulturali u fiżiku b'firxa ta' possibbiltajiet għat-tfal biex jiżviluppaw il-potenzjal tagħhom. Il-provvediment huwa mfassal l-aħjar meta jkun ibbażat fuq is-suppożizzjoni fundamentali li l-edukazzjoni u l-kura huma inseparabbli. Jenħtieġ li dan ikun ibbażat fuq il-fehim li t-tfulija hija valur fiha nnifisha u li jenħtieġ li t-tfal mhux biss jiġu ppreparati għall-iskola u għall-ħajja adulta, iżda jiġu appoġġati u apprezzati wkoll fis-snin bikrin tagħhom. L-edukazzjoni u l-kura bikrija tat-tfal u l-parteċipazzjoni jistgħu jkunu għodda effettiva biex tinkiseb ekwità edukattiva għal tfal f'sitwazzjoni żvantaġġata, bħal xi gruppi ta' migranti jew ta' minoranzi (pereżempju r-Rom) u tfal refuġjati, tfal bi bżonnijiet speċjali inkluż b'diżabilitajiet, tfal f'kura alternattiva u tfal fit-toroq, tfal ta' ġenituri fil-ħabs, kif ukoll tfal fi ħdan familji b'riskju partikolari ta' faqar u esklużjoni soċjali, bħal familji b'ġenitur wieħed jew familji kbar. It-tfal tar-refuġjati, minħabba s-sitwazzjoni vulnerabbli tagħhom, jeħtieġu appoġġ msaħħaħ. Il-faqar, aġenti li jikkawżaw stress fiżiku u emozzjonali, trawmi u ħiliet lingwistiċi nieqsa jistgħu jfixklu l-prospetti edukattivi futuri tagħhom u l-integrazzjoni b'suċċess f'soċjetà ġdida. Il-parteċipazzjoni fl-edukazzjoni u l-kura bikrija tat-tfal tista' tgħin biex jitnaqqsu dawn il-fatturi ta' riskju. Il-provvediment ta' edukazzjoni u kura bikrija inklużiva tat-tfal tista' tikkontribwixxi biex jitwettqu l-impenji meħuda mill-Istati Membri fil-Konvenzjoni tan-NU dwar id-Drittijiet tat-Tfal u d-Drittijiet tal-Persuni b'Diżabilità li tagħha l-Istati Membri kollha huma firmatarji. Din ir-Rakkomandazzjoni tfittex li tistabbilixxi fehim kondiviż ta' dak li tfisser il-kwalità fis-sistema tal-edukazzjoni u l-kura bikrija tat-tfal. Tistabbilixxi azzjonijiet possibbli biex jikkunsidrawhom il-gvernijiet skont iċ-ċirkustanzi speċifiċi tagħhom. Din ir-Rakkomandazzjoni tindirizza wkoll lill-ġenituri, lill-istituzzjonijiet u lill-organizzazzjonijiet, inkluż s-sħab soċjali u organizzazzjonijiet tas-soċjetà ċivili, kif ukoll ir-riċerkaturi li qed ifittxu li jsaħħu s-settur. Din ir-Rakkomandazzjoni tirrispetta bis-sħiħ il-prinċipji ta' sussidjarjetà u ta' proporzjonalità. B'konformità mal-leġislazzjoni nazzjonali u Ewropea, ir-riżorsi disponibbli u ċ-ċirkostanzi nazzjonali, u b'kooperazzjoni mill-qrib mal-partijiet ikkonċernati rilevanti kollha: l-appoġġ għall-iżvilupp tat-tfal b'mod konsistenti li jibda kemm jista' jkun kmieni bl-użu ta' servizzi ta' edukazzjoni u kura bikrija tat-tfal; l-analiżi tal-provvista u d-domanda mill-familji sabiex jadattaw aħjar l-offerta ta' servizzi ta' edukazzjoni u kura bikrija tat-tfal għall-ħtiġijiet tagħhom, filwaqt li jirrispettaw l-għażla tal-ġenituri; l-analiżi u l-indirizzar tal-ostakli li l-familji jistgħu jiltaqgħu magħhom meta jaċċessaw u jużaw servizzi ta' edukazzjoni u kura bikrija tat-tfal, bħal spejjeż, ostakli relatati mal-faqar, lokazzjoni ġeografika, ħinijiet tal-ftuħ inflessibbli, ostakli relatati ma' dispożizzjonijiet inadegwati għat-tfal bi bżonnijiet speċjali, b'ostakli kulturali u lingwistiċi, b'diskriminazzjoni kif ukoll nuqqas ta' informazzjoni; l-istabbiliment ta' kuntatt u kooperazzjoni mal-familji u speċjalment dawk f'sitwazzjoni vulnerabbli jew żvantaġġata, sabiex jinfurmawhom dwar il-possibbiltajiet u l-benefiċċji tal-parteċipazzjoni fl-edukazzjoni u l-kura bikrija tat-tfal u, fejn rilevanti, dwar l-appoġġ disponibbli, u jibnu l-fiduċja fis-servizzi u jinkoraġġixxu l-parteċipazzjoni minn età bikrija; l-iżgurar li l-familji kollha li jixtiequ jagħmlu użu minn servizzi ta' edukazzjoni u kura bikrija tat-tfal ikollhom aċċess għall-edukazzjoni u l-kura bikrija affordabbli u ta' kwalità għolja tat-tfal, idealment billi jaħdmu fil-livell xieraq ta' governanza lejn dritt għal post ta' edukazzjoni u kura bikrija ta' kwalità għolja tat-tfal; il-provvediment ta' servizzi inklużivi ta' edukazzjoni u ta' kura bikrija tat-tfal, għat-tfal kollha, inkluż tfal minn ambjenti differenti u bżonnijiet edukattivi speċjali, inkluż diżabilitajiet, biex tiġi evitata s-segregazzjoni u tiġi inċentivata l-parteċipazzjoni tagħhom, irrispettivament mill-istatus tas-suq tax-xogħol tal-ġenituri tagħhom jew ta' dawk li jindukrawhom; l-appoġġ tat-tfal kollha biex jitgħallmu l-lingwa tal-edukazzjoni filwaqt li jqisu u jirrispettaw l-ewwel lingwa tagħhom; it-tisħiħ ta' azzjonijiet preventivi, l-identifikazzjoni bikrija ta' diffikultajiet u dispożizzjonijiet adegwati għat-tfal bi bżonnijiet speċjali u l-familji tagħhom, li jinvolvu l-atturi rilevanti kollha, eż. is-servizzi edukattivi, soċjali jew tas-saħħa kif ukoll il-ġenituri. li jogħla l-istatus tal-professjoni tal-edukazzjoni u tal-kura bikrija tat-tfal billi jinħolqu standards professjonali għoljin, jiġu offruti status professjonali u prospetti tal-karriera attraenti lill-edukaturi tal-edukazzjoni u l-kura bikrija tat-tfal, isir sforz biex jintlaħaq bilanċ aħjar bejn is-sessi u jinħolqu mogħdijiet ta' professjonalizzazzjoni għall-persunal bi kwalifika baxxa jew l-ebda kwalifika kif ukoll mogħdijiet speċifiċi biex jikkwalifikaw l-assistenti; tittejjeb l-edukazzjoni inizjali u l-iżvilupp professjonali kontinwu biex jitqiesu bis-sħiħ il-ħtiġijiet tal-benessri, it-tagħlim u l-iżvilupp tat-tfal, l-iżviluppi soċjali rilevanti, l-ugwaljanza bejn is-sessi u fehim sħiħ tad-drittijiet tat-tfal; jiġi pprovdut il-ħin għall-persunal għall-iskop ta' attivitajiet professjonali bħar-riflessjoni, l-ippjanar, l-involviment mal-ġenituri u l-kollaborazzjoni ma' professjonisti u kollegi oħra; li jkun hemm fil-mira li l-persunal jiġi mgħammar bil-kompetenzi biex jirrispondi għall-ħtiġijiet individwali tat-tfal minn ambjenti differenti u bi ħtiġijiet edukattivi speċjali inkluż id-diżabilitajiet, billi l-persunal jitħejja biex jieħu ħsieb diversi gruppi. li jiġi żgurat bilanċ fil-provvediment tal-iżvilupp soċjoemozzjonali u konjittiv, li tkun irrikonoxxuta l-importanza tal-logħob, il-kuntatt man-natura, ir-rwol tal-mużika, l-arti u l-attività fiżika; li tiġi promossa l-parteċipazzjoni, l-inizjattiva, l-awtonomija, is-soluzzjoni tal-problemi u l-kreattività u l-inkoraġġiment tad-dispożizzjonijiet tat-tagħlim għar-raġunar, l-investigazzjoni u l-kollaborazzjoni; li titrawwem l-empatija, il-kompassjoni, ir-rispett reċiproku u l-kuxjenza fir-rigward tal-ugwaljanza u d-diversità; li jiġu offruti opportunitajiet għall-esponiment tal-lingwa bikrija u t-tagħlim permezz ta' attivitajiet tal-logħob; u jikkunsidraw, fejn possibbli, programmi multilingwi bikrija tat-tfal imfassla apposta, li jqisu wkoll il-ħtiġijiet speċifiċi ta' tfal bi/multilingwi; li tiġi offruta gwida għall-fornituri dwar l-użu xieraq skont l-età ta' għodod diġitali u teknoloġiji ġodda emerġenti; li tiġi promossa aktar integrazzjoni tal-edukazzjoni u l-kura bikrija tat-tfal fil-kontinwità tal-edukazzjoni u l-appoġġ tal-kollaborazzjoni bejn l-edukazzjoni u l-kura bikrija tat-tfal u l-persunal tal-iskola primarja, l-ġenituri u s-servizzi ta' konsulenza għal transizzjoni bla xkiel għal tfal lejn l-iskola primarja; li jitrawwem ambjent edukattiv li jkun inklużiv, demokratiku u parteċipattiv, li jħaddan u jintegra l-vuċi tat-tfal kollha. l-użu ta' għodod ta' awtovalutazzjoni, kwestjonarji u linji gwida ta' osservazzjoni bħala parti mill-ġestjoni tal-kwalità fil-livell tas-sistema u s-servizz; l-użu ta' metodi xierqa u adattati għall-età biex titrawwem il-parteċipazzjoni tat-tfal u jinstemgħu l-fehmiet, it-tħassib u l-ideat tagħhom u titqies il-perspettiva tat-tfal fil-proċess ta' valutazzjoni; li jiġu implimentati għodod eżistenti biex tittejjeb l-inklużività tal-provvediment tal-edukazzjoni u l-kura bikrija tat-tfal bħall-Għodda ta' Awtoriflessjoni tal-Ambjent tat-Tagħlim tal-Edukazzjoni Bikrija tat-Tfal Inklużiva żviluppata mill-Aġenzija Ewropea għall-Bżonnijiet Speċjali u l-Edukazzjoni Inklużiva. iż-żieda fl-investiment fl-edukazzjoni u l-kura bikrija tat-tfal b'fokus fuq id-disponibbilità, il-kwalità u l-affordabbiltà, inkluż l-użu, fejn xieraq, tal-opportunitajiet ta' finanzjament offruti mill-fondi strutturali u ta' investiment Ewropej; il-ħolqien u ż-żamma ta' Qafas ta' Kwalità nazzjonali jew reġjonali mfassal apposta; il-promozzjoni ta' kooperazzjoni aħjar fost is-servizzi jew l-integrazzjoni ulterjuri tagħhom għall-familji u t-tfal, l-aktar importanti għas-servizzi soċjali u tas-saħħa kif ukoll l-iskejjel, fil-livelli nazzjonali, reġjonali u dak lokali; l-inkorporazzjoni ta' politiki sodi ta' protezzjoni/ħarsien ta' tfal fi ħdan is-sistema tal-edukazzjoni u l-kura bikrija tat-tfal biex tgħin għall-protezzjoni tat-tfal minn kull forma ta' vjolenza; l-iżvilupp ta' sistema li tirsisti għal: kultura b'saħħitha ta' djalogu u riflessjoni, li trawwem proċess kontinwu ta' żvilupp u tagħlim bejn l-atturi fil-livelli kollha; kwalità għolja ta' infrastrutturi ta' edukazzjoni u kura bikrija tat-tfal u distribuzzjoni ġeografika xierqa fir-rigward tal-ambjent tal-għajxien tat-tfal. Magħmul fi Brussell, it-22 ta' Mejju 2019. It-tfal għandhom id-dritt għal edukazzjoni u kura bikrija affordabbli u ta' kwalità tajba tat-tfal. It-tagħlim u l-edukazzjoni jibdew mit-twelid u s-snin bikrin huma dawk l-aktar formattivi fil-ħajja tat-tfal peress li dawn jistabbilixxu l-pedamenti għall-iżvilupp tul ħajjithom. Dan il-Qafas ta' Kwalità jipprovdi prinċipji ewlenin u approċċ Ewropew għal sistemi ta' edukazzjoni u kura bikrija ta' kwalità għolja tat-tfal bbażati fuq prattiki tajba fl-Istati Membri tal-UE u riċerka tal-ogħla livell. Dan jinkludi għaxar dikjarazzjonijiet ta' kwalità li huma strutturati fuq ħames oqsma usa' ta' kwalità: aċċess, persunal, kurrikulu, monitoraġġ u evalwazzjoni, u governanza u finanzjament. L-għaxar dikjarazzjonijiet ta' kwalità jiddeskrivu l-karatteristiċi ewlenin ta' servizzi ta' kwalità għolja kif identifikati fil-prattika. Il-qafas ta' kwalità huwa għodda ta' governanza mmirata biex tipprovdi orjentazzjoni għall-iżvilupp u ż-żamma ta' sistemi ta' edukazzjoni u ta' kura bikrija tat-tfal. L-għan ewlieni tal-qafas huwa li jiddeskrivi sistema li tista' tipprovdi edukazzjoni u kura bikrija ta' kwalità għolja tat-tfal għat-tfal kollha u l-iżvilupp tagħha; hija ggwidata mill-prinċipji li ġejjin: servizzi ta' kwalità għolja huma kruċjali biex jippromwovu l-iżvilupp u t-tagħlim tat-tfal u, fuq medda twila ta' żmien, itejbu l-opportunitajiet edukattivi tagħhom; il-parteċipazzjoni tal-ġenituri bħala msieħba ta' servizzi bħal dawn hija essenzjali - il-familja hija l-aktar post importanti għat-tfal biex jikbru u jiżviluppaw, u l-ġenituri (u t-tuturi) huma responsabbli għall-benessri, is-saħħa u l-iżvilupp ta' kull tifel u tifla; is-servizzi ta' edukazzjoni u kura bikrija tat-tfal għandhom ikunu ċċentrati fuq it-tfal, jinvolvu b'mod attiv lit-tfal u jagħrfu l-fehmiet tat-tfal. L-AĊĊESS għal servizzi ta' edukazzjoni u kura bikrija ta' kwalità tat-tfal għat-tfal kollha jikkontribwixxi għall-iżvilupp b'saħħtu u s-suċċess edukattiv tagħhom, u jgħin biex jitnaqqsu l-inugwaljanzi soċjali u d-differenza fil-kompetenza bejn it-tfal bi sfondi soċjoekonomiċi differenti. L-aċċess ekwu huwa essenzjali wkoll biex jiżgura li l-ġenituri, speċjalment in-nisa, ikollhom il-flessibilità biex (jerġgħu) jintegraw fis-suq tax-xogħol. Id-dritt legali universali għal servizzi ta' edukazzjoni u kura bikrija tat-tfal jipprovdi bażi solida biex jintlaħqu t-tfal kollha. Id-data dwar il-popolazzjoni u l-istħarriġ tal-ġenituri dwar id-domanda għal postijiet ta' edukazzjoni u kura bikrija tat-tfal tista' sservi bħala bażi għall-istima ta' aktar ħtiġijiet u kapaċità ta' aġġustament. Il-provvista tista' tindirizza ostakli li jistgħu jipprevjenu l-familji u t-tfal milli jipparteċipaw. Din tista' tinkludi adattament tal-miżati mitluba għall-edukazzjoni u l-kura bikrija tat-tfal biex jippermetti wkoll aċċess għall-familji bi dħul baxx. Hemm ukoll evidenza li l-flessibilità fil-ħinijiet tal-ftuħ u arranġamenti oħra jistgħu jippermettu l-parteċipazzjoni speċjalment għat-tfal ta' ommijiet li jaħdmu, familji b'ġenitur wieħed u minn gruppi ta' minoranza jew żvantaġġati. Provvediment li jkun mqassam b'mod ugwali f'żoni urbani u rurali, distretti sinjuri u foqra, u reġjuni tista' twessa' l-aċċess għall-gruppi żvantaġġati fis-soċjetà. Id-disponibbiltà u l-affordabbiltà ta' servizzi ta' kwalità għolja f'distretti fejn jgħixu familji foqra, familji ta' minoranzi jew ta' migranti jew ta' refuġjati ġiet irrapportata li għandha l-akbar impatt fuq l-appoġġ tal-ekwità u l-inklużjoni soċjali. Il-postijiet ta' edukazzjoni u kura bikrija tat-tfal jistgħu jinkoraġġixxu b'mod attiv il-parteċipazzjoni billi jinvolvu lill-ġenituri, lill-familji u lill-persuni li jindukraw fi proċessi tat-teħid ta' deċiżjonijiet (eż. f'kumitati tal-ġenituri). Li jintlaħqu l-familji - speċjalment familji b'ġenitur wieħed u żvantaġġati jew ta' minoranza jew ta' migranti - b'inizjattivi mmirati jippermettilhom li jesprimu l-ħtiġijiet tagħhom u jippermetti li s-servizzi jqisuhom meta jfasslu l-provvista għat-talbiet tal-komunitajiet lokali. Ir-reklutaġġ ta' persunal minn gruppi emarġinati, migranti jew ta' minoranza jista' jiġi mħeġġeġ billi ntwera li huwa ta' vantaġġ jekk il-kompożizzjoni tal-persunal fil-postijiet ta' edukazzjoni u kura bikrija tat-tfal tirrifletti d-diversità fil-komunità. Il-ħolqien ta' ambjent li jilqgħek għat-tfal li jagħti valur lil-lingwi, lill-kultura u lill-ambjent tad-dar tagħhom jikkontribwixxu għall-iżvilupp tas-sens ta' appartenenza tagħhom. L-iżvilupp professjonali xieraq u kontinwu jħejji wkoll persunal biex jilqa' u jappoġġa lit-tfal bilingwi. Il-postijiet ta' edukazzjoni u kura bikrija tat-tfal jistgħu jiżviluppaw prattiki tajba fil-familji biex joħolqu transizzjoni bla xkiel mill-ambjent tad-dar għall-post u jrawmu livelli għolja ta' parteċipazzjoni tal-ġenituri billi jorganizzaw inizjattivi speċifiċi. IL-PERSUNAL huwa l-aktar fattur sinifikanti għar-riżultati tal-benessri, tat-tagħlim u tal-iżvilupp tat-tfal. Għalhekk il-kundizzjonijiet tax-xogħol u l-iżvilupp professjonali tal-persunal jitqiesu bħala komponenti essenzjali tal-kwalità. Is-sistemi effettivi ta' edukazzjoni u kura bikrija tat-tfal jikkunsidraw li jgħollu l-istatus professjonali tal-persunal, li huwa rikonoxxut b'mod wiesa' bħala wieħed mill-fatturi ewlenin tal-kwalità, billi jgħollu l-livelli tal-kwalifiki, joffru status professjonali attraenti u prospetti tal-karriera flessibbli u mogħdijiet alternattivi għall-assistenti. Dan jista' jkun appoġġat billi wieħed jimmira għal persunal pedagoġiku li jkun magħmul minn professjonisti bi kwalifiki għoljin li għandhom kwalifika professjonali sħiħa speċjalizzata fl-edukazzjoni bikrija tat-tfal, flimkien ma' persunal ta' assistenti. Il-programmi ta' edukazzjoni inizjali tal-ogħla livell huma mfassla flimkien ma' prattikanti u jipprovdu bilanċ tajjeb bejn it-teorija u l-prattika. Huwa wkoll ta' vantaġġ jekk il-programmi ta' edukazzjoni jħejju lill-persunal biex jaħdem b'mod kollettiv u jtejjeb il-kompetenzi riflettivi. Dawn il-programmi jistgħu jibbenefikaw minn persunal ta' taħriġ biex jaħdem ma' gruppi diversi lingwistikament u kulturalment, minn familji ta' minoranza, migranti u ta' dħul baxx. Persunal li jkun mgħammar biex isegwi l-ħtiġijiet, l-interessi u l-potenzjal ta' żvilupp ta' tfal żgħar u kapaċi jsib problemi potenzjali ta' żvilupp u ta' tagħlim jista' jappoġġa b'mod aktar attiv l-iżvilupp u t-tagħlim tat-tfal. Opportunitajiet ta' żvilupp professjonali regolari, mfassla apposta u kontinwi huma ta' benefiċċju għall-membri kollha tal-persunal, inklużi l-assistenti u l-persunal awżiljarju. Fir-rigward tal-elementi meħtieġa għall-iżvilupp u l-psikoloġija tat-tfal, il-kompetenzi għall-persunal għandhom, f'konformità mal-istrutturi differenti tat-taħriġ fl-Istati Membri, jinkludu għarfien dwar is-sistemi ta' protezzjoni tat-tfal, u b'mod aktar ġenerali dwar id-drittijiet tat-tfal. Is-sistemi ta' edukazzjoni u kura bikrija tat-tfal li jimmiraw għal kundizzjonijiet tax-xogħol imtejba, inklużi livelli ta' pagi aktar adegwati, jistgħu jagħmlu l-impjiegi fl-edukazzjoni u l-kura bikrija tat-tfal għażla aktar attraenti għal persunal ikkwalifikat aħjar li jkun qed jfittex karrieri xierqa. Il-proporzjonijiet bejn l-adulti u t-tfal u d-daqs tal-grupp huma l-aktar adegwati jekk ikunu ddisinjati b'mod xieraq għall-età u l-kompożizzjoni tal-grupp ta' tfal, peress li t-tfal iż-żgħar jeħtieġu aktar attenzjoni u kura. Il-komunitajiet ta' tagħlim professjonali, fejn jeżistu fi ħdan u madwar il-postijiet, urew impatt pożittiv billi allokaw ħin u spazju għal prattiki kolleġġjali tal-persunal u xogħol konġunt. L-offerta ta' mentoraġġ u superviżjoni għal persunal ġdid reklutat matul l-induzzjoni tiegħu tista' tgħinu jissodisfa malajr ir-rwoli professjonali tiegħu. IL-KURRIKULU huwa għodda b'saħħitha biex ittejjeb il-benessri, l-iżvilupp u t-tagħlim tat-tfal. Qafas pedagoġiku wiesa' jistabbilixxi l-prinċipji biex isostnu l-iżvilupp u t-tagħlim tat-tfal permezz ta' prattiki edukattivi u ta' kura li jissodisfaw l-interessi, il-ħtiġijiet u l-potenzjal tat-tfal. Approċċi pedagoġiċi ċċentrati fuq it-tfal jistgħu jsostnu aħjar l-iżvilupp ġenerali tat-tfal, jipprovdu appoġġ għall-istrateġiji ta' tagħlim tagħhom u jippromwovu l-iżvilupp konjittiv u mhux konjittiv tagħhom billi jibnu b'mod aktar sistematiku fuq tagħlim esperjenzali, logħob u interazzjonijiet soċjali. Hemm evidenza qawwija li kurrikulu espliċitu huwa gwadann għaliex jista' jipprovdi qafas koerenti għall-kura, l-edukazzjoni u s-soċjalizzazzjoni bħala partijiet integrali tal-provvista ta' edukazzjoni u kura bikrija tat-tfal. Idealment dan il-qafas jiddefinixxi l-għanijiet pedagoġiċi li jippermettu lill-edukaturi li jippersonalizzaw l-approċċ tagħhom għall-ħtiġijiet individwali tat-tfal u jista' jipprovdi linji gwida għal ambjent ta' tagħlim ta' kwalità għolja. Dan jagħti kunsiderazzjoni xierqa biex jinkludi d-disponibbiltà ta' kotba u materjal stampat ieħor biex jgħin fl-iżvilupp tal-litteriżmu tat-tfal. Permezz tal-promozzjoni tad-diversità, l-ugwaljanza u l-kuxjenza lingwistika, qafas ta' kurrikulu effettiv jippromwovi l-integrazzjoni tal-migranti u r-refuġjati. Dan jista' jrawwem l-iżvilupp kemm tal-lingwa nattiva tagħhom kif ukoll tal-lingwa tal-edukazzjoni. Kurrikulu jista' jgħin biex jinvolvi aħjar lill-ġenituri, lill-partijiet ikkonċernati u lill-persunal u biex jiżgura li jirrispondi b'mod aktar adegwat għall-ħtiġijiet, l-interessi u l-potenzjal tat-tfal. Kurrikulu jista' jiddefinixxi rwoli u proċessi għall-persunal biex jikkollabora regolarment mal-ġenituri kif ukoll ma' kollegi f'servizzi oħra tat-tfal (inklużi s-setturi tas-saħħa, tal-kura soċjali u tal-edukazzjoni). Kull meta jkun possibbli, il-kurrikulu jista' jipprovdi linji gwida għall-persunal għall-edukazzjoni u l-kura bikrija tat-tfal biex jikkoordina mal-persunal tal-iskola dwar it-transizzjoni tat-tfal lejn l-iskejjel primarji u/jew pre-primarji. MONITORAĠĠ U EVALWAZZJONI isostnu l-kwalità. Meta jindikaw l-punti tajbin u d-dgħufijiet il-proċessi tagħhom jistgħu jkunu komponenti importanti ta' titjib tal-kwalità fis-sistemi ta' edukazzjoni bikrija tat-tfal. Jistgħu jipprovdu appoġġ lill-partijiet ikkonċernati u lil dawk li jfasslu l-politika fit-teħid ta' inizjattivi li jirrispondu għall-ħtiġijiet tat-tfal, tal-ġenituri u tal-komunitajiet lokali. Informazzjoni trasparenti dwar is-servizz u l-persunal jew dwar l-implimentazzjoni tal-kurrikulu fil-livell xieraq – nazzjonali, reġjonali u lokali – tista' tgħin biex titjieb il-kwalità. Feedback b'informazzjoni regolari tista' tagħmel il-proċess ta' evalwazzjoni tal-politiki aktar faċli, anki billi tippermetti li jiġi analizzat l-użu ta' fondi pubbliċi u ta' dak li hu effettiv u f'liema kuntest. Biex jiġu identifikati l-ħtiġijiet tat-tagħlim tal-persunal u biex jittieħdu d-deċiżjonijiet it-tajba dwar kif l-aħjar li titjieb il-kwalità tas-servizz u l-iżvilupp professjonali, huwa ta' benefiċċju li l-mexxejja tal-edukazzjoni bikrija tat-tfal jiġbru d-data rilevanti fil-ħin. Sabiex jiġu protetti d-drittijiet tat-tfal, għandhom jiġu integrati politiki b'saħħithom dwar il-protezzjoni tat-tfal/is-salvagwardja tat-tfal fi ħdan is-sistema ta' edukazzjoni u kura bikrija tat-tfal biex jgħinu fil-protezzjoni tat-tfal minn kull forma ta' vjolenza. Il-politiki effettivi għall-protezzjoni tat-tfal ikopru erba' oqsma wiesgħa: (1) il-politika, (2) in-nies, (3) il-proċeduri, u (4) il-kontabilità. Aktar informazzjoni dwar dawn l-oqsma tista' tinstab fi "Standards għas-salvagwardja tat-tfal u kif jiġu implimentati" maħruġa minn Keeping Children Safe. Il-proċessi ta' monitoraġġ u evalwazzjoni jistgħu jippromwovu impenn attiv u kooperazzjoni fost il-partijiet ikkonċernati kollha. Kull min hu kkonċernat fl-iżvilupp tal-kwalità jista' jikkontribwixxi għal – u jibbenefika minn – prattiki ta' monitoraġġ u evalwazzjoni. L-evidenza disponibbli tindika li taħlita ta' metodi ta' monitoraġġ (eż. osservazzjoni, dokumentazzjoni, valutazzjoni narrattiva tal-kompetenzi u t-tagħlim tat-tfal) tista' tipprovdi informazzjoni utli u tagħti kont tal-esperjenzi u l-iżvilupp tat-tfal, inkluż li tgħin fi transizzjoni bla xkiel għall-iskola primarja. Jistgħu jinħolqu għodod ta' monitoraġġ u proċeduri ta' evalwazzjoni parteċipattiva biex it-tfal ikunu jistgħu jinstemgħu u jkunu espliċiti dwar l-esperjenzi tagħhom ta' tagħlim u soċjalizzazzjoni fil-postijiet. IL-GOVERNANZA U L-FINANZJAMENT huma kruċjali biex jippermettu l-provvista ta' edukazzjoni u kura bikrija tat-tfal biex ikollha r-rwol tagħha fl-iżvilupp u t-tagħlim personali tat-tfal u fit-tnaqqis tad-differenza fil-kisbiet u fit-trawwim tal-koeżjoni soċjali. Il-kwalità tirriżulta minn politiki pubbliċi komprensivi u koerenti li jorbtu l-edukazzjoni u l-kura bikrija tat-tfal ma' servizzi oħra kkonċernati mal-benessri tat-tfal żgħar u l-familji tagħhom. Il-provvista ta' edukazzjoni u kura bikrija tat-tfal tibbenefika minn kollaborazzjoni mill-qrib mas-servizzi kollha li jaħdmu għat-tfal, inkluż is-servizzi soċjali u tas-saħħa, l-iskejjel u l-partijiet ikkonċernati lokali. Dawn l-alleanzi bejn l-aġenziji wrew li jkunu aktar effettivi jekk ikunu rregolati minn qafas ta' politika koerenti li jista' jrawwem b'mod proattiv il-kollaborazzjoni u l-investiment fit-tul fil-livell lokali. L-involviment tal-partijiet ikkonċernati ntwera li huwa kruċjali biex ifassal u jimplimenta provvista ta' edukazzjoni u kura bikrija tat-tfal. L-integrazzjoni jew il-koordinazzjoni ta' servizzi responsabbli mir-regolamenti differenti dwar l-edukazzjoni u l-kura bikrija tat-tfal jista' jkollha effett pożittiv fuq il-kwalità tas-sistema. It-titjib tal-kwalità fil-provvista tas-servizz għat-tfal kollha jista' jinkiseb aħjar billi progressivament jinbena dritt legali universali. Dan jinkludi l-promozzjoni tal-parteċipazzjoni fl-edukazzjoni u l-kura bikrija tat-tfal minn età bikrija. Jista' jkun utli li jiġi evalwat jekk servizzi ta' edukazzjoni u kura bikrija tat-tfal bbażati fuq is-suq joħolqux aċċess mhux ugwali jew kwalità aktar baxxa għal tfal żvantaġġati u, jekk meħtieġ, isiru pjanijiet għal azzjonijiet ta' rimedju. Rabta mill-qrib mal-politiki dwar ix-xogħol, is-saħħa u dawk soċjali tkun b'mod ċar ta' vantaġġ peress li tista' tippromwovi ridistribuzzjoni aktar effiċjenti tar-riżorsi billi timmira għal aktar finanzjament lejn gruppi u distretti żvantaġġati. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea u b'mod partikolari l-Artikoli 165 u 166 tiegħu, Wara li kkunsidra l-proposta tal-Kummissjoni Ewropea, Fil-konklużjonijiet tiegħu, adottati f'Barċellona fil-15 u fis-16 ta' Marzu 2002, il-Kunsill Ewropew sejjaħ għal aktar azzjoni fil-qasam tal-edukazzjoni "sabiex tittejjeb il-ħakma tal-ħiliet bażiċi, b'mod partikolari billi jiġu mgħallma almenu żewġ lingwi barranin minn età bikrija ħafna". Billi jiżdied u jitjieb l-apprendiment u t-tagħlim tal-lingwi, tista' tissaħħaħ id-dimensjoni Ewropea fl-edukazzjoni u t-taħriġ. Din tista' trawwem l-iżvilupp ta' identità Ewropea fid-diversità kollha tagħha, filwaqt li tikkumplementa l-identitajiet u t-tradizzjonijiet lokali, reġjonali u nazzjonali u jkun hemm fehim aħjar tal-Unjoni u tal-Istati Membri tagħha. Il-kompetenza multilingwi tipprovdi fehim aħjar ta' kulturi oħra, u b'hekk tikkontribwixxi għall-iżvilupp taċ-ċittadinanza u tal-kompetenzi demokratiċi. Wieħed mill-ostakli ewlenin biex wieħed jieħu benefiċċju mill-opportunitajiet offruti mill-programmi Ewropej għall-edukazzjoni, għat-taħriġ u għaż-żgħażagħ jibqa' l-kompetenza lingwistika limitata. Min-naħa l-oħra, kompetenza lingwistika msaħħa ser tippermetti lill-persuni jibbenefikaw aktar mill-opportunitajiet li joffri s-suq intern, bħall-moviment liberu tal-ħaddiema, kif ukoll jieħdu deċiżjoni aktar infurmata dwar opportunitajiet f'pajjiżi oħra tal-UE. Il-kompetenza multilingwi tipprovdi vantaġġi kompetittivi kemm għan-negozji kif ukoll għall-persuni li jkunu qed ifittxu x-xogħol – jekk tifforma parti minn sett usa' ta' ħiliet utli. Hemm korrelazzjoni pożittiva bejn il-ħiliet fil-lingwi barranin u l-probabbiltà li tkun f'impjieg. Madankollu, ir-riżultati mill-aħħar Stħarriġ dwar it-Taħriġ Vokazzjonali Kontinwu (CVTS 2016) juru li 7,9 % biss tal-kumpaniji (li jipprovdu taħriġ għall-impjegati tagħhom) jibagħtu lill-impjegati tagħhom għall-korsijiet tal-lingwi (minn 22,1 % fis-Slovakkja għal 0,5 % fl-Irlanda). Il-persuni għandhom bżonn is-sett xieraq ta' ħiliet u ta' kompetenzi biex isostnu l-istandards attwali ta' għajxien, jappoġġaw ir-rati għolja ta' impjiegi u jrawmu l-koeżjoni soċjali fid-dawl tas-soċjetà u d-dinja tax-xogħol tal-futur. Il-kisba ta' kompetenza multilingwi aħjar tista' ssostni ż-żieda fil-mobbiltà u l-kooperazzjoni fi ħdan l-Unjoni. Dan huwa importanti wkoll sabiex tiġi żgurata integrazzjoni sħiħa tal-immigranti tfal, studenti u adulti. Hemm bżonn li jiġu esplorati modi ġodda ta' apprendiment għal soċjetà li qed issir dejjem aktar mobbli u diġitali. B'mod partikolari, l-iżviluppi diġitali jippermettu li jkun hemm aktar u aktar apprendiment u prattika tal-lingwi barra mill-klassi u l-kurrikuli. Il-proċeduri attwali ta' valutazzjoni ma jirriflettux bis-sħiħ dawn l-iżviluppi. L-ewwel prinċipju tal-Pilastru Ewropew tad-Drittijiet Soċjali jiddikjara li kulħadd għandu d-dritt għal edukazzjoni, taħriġ u apprendiment tul il-ħajja ta' kwalità u inklużiv sabiex kulħadd ikollu u jakkwista ħiliet li jippermettulu jipparteċipa sħiħa fis-soċjetà u jkollu transizzjonijiet ta' suċċess fis-suq tax-xogħol. Il-kompetenza multilingwi hija waħda mill-kompetenzi ewlenin li tista' trawwem l-impjegabbiltà, is-sodisfazzjon personali, iċ-ċittadinanza attiva, il-fehim interkulturali u l-inklużjoni soċjali; din hija definita bħala "l-kapaċità li jintużaw lingwi differenti b'mod adatt u effettiv għall-komunikazzjoni". Aktar minn nofs l-Istati Membri jirrikonoxxu uffiċjalment il-lingwi reġjonali jew ta' minoranza fi ħdan il-fruntieri tagħhom għal skopijiet legali jew amministrattivi, inklużi l-lingwi nazzjonali tas-sinjali. Ħafna minn dawn il-lingwi jmorru lil hinn mill-fruntieri nazzjonali. Il-lingwi miżjuda mill-popolazzjonijiet tal-immigranti jew tar-refuġjati jgħaqqdu l-istampa lingwistika fl-Ewropa. L-iskejjel qed isiru aktar konxji tan-neċessità li jkun żgurat li t-tfal kollha, irrispettivament mill-ambjent u mill-ewwel lingwa, jiksbu livell verament tajjeb tal-lingwa tal-iskola, jekk ikun xieraq permezz ta' miżuri speċjali ta' appoġġ. Dan isostni l-ekwità u l-opportunitajiet indaqs, u jnaqqas ir-riskju ta' tluq bikri mill-iskola. Is-sensibilizzazzjoni favur il-lingwi fl-iskejjel tista' tinkludi s-sensibilizzazzjoni u l-fehim tal-kompetenzi tal-litteriżmu u dawk multilingwi tal-istudenti kollha, inklużi l-kompetenzi f'lingwi li ma jiġux mgħallma fl-iskola. L-iskejjel jistgħu jagħmlu distinzjoni bejn livelli differenti ta' kompetenza multilingwi meħtieġa skont il-kuntest u l-iskop u li jikkorrispondu għaċ-ċirkostanzi, il-bżonnijiet, il-kapaċitajiet u l-interessi ta' kull student. In-nuqqas ta' għalliema f'xi suġġetti, inkluż fil-lingwi moderni barranin, tissemma bħala sfida f'aktar min-nofs is-sistemi tal-edukazzjoni tal-Unjoni Ewropea u diversi Stati Membri introduċew riformi jew inċentivi biex jindirizzaw in-nuqqas ta' għalliema tal-lingwi. Dawk ir-riformi u l-inċentivi jistgħu jinkludu boroż ta' studju biex jattiraw persuni gradwati fil-lingwi b'esperjenza professjonali oħra lejn it-tagħlim jew fil-programmi riformati tal-edukazzjoni tal-għalliema. Inizjattivi biex jittejbu l-kompetenzi ewlenin fl-edukazzjoni skolastika, inkluż billi jkun hemm rabta aħjar bejn l-esperjenza reali tal-ħajja u l-apprendiment akkademiku, bl-użu tat-teknoloġiji diġitali u bl-appoġġ għall-innovazzjoni fl-iskejjel, saħħew l-attenzjoni fuq l-eżiti tal-apprendiment. Dawn appoġġaw ukoll il-kisba tal-kompetenza multilingwi. L-Apprendiment Integrat tal-Kontenut u tal-Lingwa, jiġifieri li s-suġġetti jiġu mgħallma permezz ta' lingwa barranija, u l-għodod diġitali u online għall-apprendiment tal-lingwi wrew li kienu effiċjenti għal kategoriji differenti ta' studenti. L-għalliema tal-lingwi fl-Ewropa kollha jistgħu jibbenefikaw minn żvilupp professjonali kontinwu kemm biex jaġġornaw il-kompetenza diġitali tagħhom kif ukoll biex jitgħallmu kif l-aħjar jappoġġaw il-prattika tat-tagħlim tagħhom bl-użu ta' metodoloġiji differenti u ta' teknoloġiji ġodda. Inventarju ta' riżorsi edukattivi miftuħa jista' jappoġġahom biex jagħmlu dan, b'kont meħud tal-ħidma tal-Kunsill tal-Ewropa. Inizjattivi varji fl-Ewropa appoġġaw id-definizzjoni u l-iżvilupp tal-kompetenza lingwistika. Il-Qafas Komuni Ewropew ta' Referenza għal-Lingwi jappoġġa l-apprendiment u t-tagħlim tal-lingwi kollha bħala strument ta' referenza trasparenti, koerenti u komprensiv għall-valutazzjoni u għat-tqabbil tal-livelli ta' kompetenza. Dan jagħmel distinzjoni bejn il-livell ta' utent bażiku, il-livell ta' utent indipendenti u l-livell ta' utent profiċjenti, u b'dan tal-aħħar, utent ikun jista' jaħdem jew jistudja fil-lingwa vvalutata. Fl-2018, l-istrument ġie kkomplementat b'deskritturi ġodda għall-medjazzjoni, il-lingwi tas-sinjali u oqsma oħra u b'ġabriet ta' deskritturi għal studenti żgħażagħ, bil-ħsieb li l-Qafas isir aktar aċċessibbli għal udjenza usa'. Il-Passaport tal-Lingwi Europass huwa format standardizzat għall-valutazzjoni personali tal-ħiliet lingwistiċi, li juża l-Qafas Komuni Ewropew ta' Referenza għal-Lingwi. Huwa jgħin liċ-ċittadini jikkomunikaw il-ħiliet lingwistiċi tagħhom matul perijodu ta' mobbiltà, sew jekk għal skopijiet edukattivi, ta' impjieg jew ta' taħriġ, filwaqt li jgħin ukoll lill-impjegaturi jifhmu l-ħiliet lingwistiċi tal-forza tax-xogħol. L-Istati Membri kollha rrikonoxxew il-ħtieġa li jsaħħu l-multilingwiżmu u li jiżviluppaw il-kompetenza multilingwi fl-Unjoni. Il-Kummissjoni Ewropea ser taħdem fuq proposta għal sett ġdid ta' punti ta' riferiment Ewropej għall-edukazzjoni u t-taħriġ flimkien ma' opzjonijiet għall-ġbir tad-data, li jista' jinkludi punt ta' riferiment Ewropew dwar il-kompetenzi lingwistiċi, bil-għan li tingħata stampa aktar preċiża tal-kompetenza multilingwi fl-Unjoni. Dawn il-punti ta' riferiment ser jiġu diskussi u deċiżi mill-Kunsill fil-kuntest tal-istabbiliment tal-qafas strateġiku l-ġdid fl-edukazzjoni u t-taħriġ wara l-2020. Filwaqt li tirrikonoxxi li l-kompetenza multilingwi tinkiseb tul il-ħajja u li jenħtieġ li l-opportunitajiet jkunu disponibbli fl-istadji kollha tal-ħajja, din ir-Rakkomandazzjoni tindirizza b'mod partikolari l-edukazzjoni primarja u sekondarja u t-taħriġ, inkluż meta possibbli l-edukazzjoni u l-kura bikrija tat-tfal u l-edukazzjoni u t-taħriġ vokazzjonali inizjali. Din ir-Rakkomandazzjoni tirrispetta bis-sħiħ il-prinċipji ta' sussidjarjetà u ta' proporzjonalità. F'konformità mal-leġislazzjoni nazzjonali u Ewropea, ir-riżorsi disponibbli u ċ-ċirkostanzi nazzjonali, u b'kooperazzjoni mill-qrib mal-partijiet ikkonċernati rilevanti kollha: jappoġġaw b'mod attiv u jirrikonoxxu l-mobbiltà tal-istudenti u tal-għalliema, inkluż billi jużaw l-opportunitajiet provduti mill-programmi rilevanti ta' finanzjament tal-Unjoni; isaħħu l-kompetenza fil-lingwi tal-iskola bħala l-bażi għal kisbiet ulterjuri fl-apprendiment u fl-edukazzjoni skolastika għall-istudenti kollha, u speċjalment dawk li ġejjin minn ambjenti ta' migranti, ta' refuġjati jew minn ambjenti żvantaġġati; jgħinu lill-istudenti biex iwessgħu l-kompetenzi tagħhom fil-lingwi tal-iskola billi jappoġġaw lill-għalliema fl-indirizzar tal-użu ta' lingwa speċifika fis-suġġetti rispettivi tagħhom, inkluż is-sensibilizzazzjoni ta' reġistri ta' lingwa differenti u vokabularju speċifiku; jippromwovu l-kontinwità fl-edukazzjoni lingwistika bejn il-livelli differenti ta' skola; jagħtu valur lid-diversità lingwistika tal-istudenti u jużawha bħala riżorsa ta' apprendiment inkluż bl-involviment tal-ġenituri, u indukraturi oħra u tal-komunità lokali usa' fl-edukazzjoni lingwistika; jikkunsidraw opportunitajiet biex jiġu vvalutati u vvalidati l-kompetenzi tal-lingwa li mhumiex parti mill-kurrikulu, iżda li jirriżultaw minn tagħlim informali (pereżempju fil-każ ta' studenti li ġejjin minn ambjenti ta' migrazzjoni, ta' refuġjati jew minn ambjent bilingwi) jew li jattendu sistema skolastika formali ta' pajjiż ieħor fejn l-istudent ikun għex preċedentement, pereżempju permezz tat-twessigħ tal-għażla ta' lingwi li jistgħu jiżdiedu mal-kwalifiki tat-tluq mill-iskola tal-istudent; isaħħu l-użu tal-Qafas Komuni Ewropew ta' Referenza għal-Lingwi, speċjalment biex jiġu ispirati żviluppi fil-kurrikuli, l-ittestjar u l-valutazzjoni tal-lingwi; jiżguraw appoġġ għall-iskejjel biex jiddefinixxu l-approċċ tagħhom stess għat-tagħlim tal-lingwi, filwaqt li jirrispettaw il-leġislazzjoni nazzjonali u jgħinu lill-iskejjel biex jagħtu valur u jużaw id-diversità lingwistika tagħhom b'mod attiv; joffru opportunitajiet lil skejjel u ċentri tat-taħriġ biex isaħħu l-perspettiva Ewropea tagħhom pereżempju permezz tal-implimentazzjoni kontinwa tat-Tikketta Ewropea għal-Lingwi, l-iżvilupp ta' tikketti tal-iskejjel b'perspettiva Ewropea partikolari u billi jorganizzaw eventi nazzjonali dwar id-diversità lingwistika. jinvestu, fejn xieraq, fl-edukazzjoni inizjali u kontinwa tal-għalliema tal-lingwi biex jissaħħu l-kompetenzi tagħhom u biex jiġi mħajjar u jinżamm il-persunal sabiex tinżamm offerta wiesgħa ta' lingwi fl-edukazzjoni primarja u fl-edukazzjoni u t-taħriġ sekondarju; isaħħu l-kooperazzjoni volontarja bejn l-istituzzjonijiet inkarigati mill-edukazzjoni inizjali u kontinwa għall-għalliema tal-lingwi; jinkludu l-preparazzjoni għad-diversità lingwistika fil-klassi fl-edukazzjoni inizjali u fl-iżvilupp professjonali kontinwu tal-għalliema u tal-mexxejja tal-iskejjel; jippromwovu perijodi ta' studju barra mill-pajjiż għall-istudenti li jkunu qed jistudjaw biex jakkwistaw kwalifika ta' għalliem, filwaqt li jħeġġu l-mobbiltà għall-għalliema, għal dawk li jħarrġu, għall-ispetturi u għall-mexxejja tal-iskejjel kollha; jippromwovu l-integrazzjoni u r-rikonoxximent tal-mobbiltà tat-tagħlim fl-edukazzjoni tal-għalliema tal-lingwi, sabiex għalliema tal-lingwi li ggradwaw reċentement jibbenefikaw preferibbilment minn semestru ta' apprendiment jew ta' esperjenza ta' tagħlim barra mill-pajjiż, speċjalment permezz tal-programm Erasmus+; jippromwovu t-tagħlim kollaborattiv bejn l-għalliema tal-lingwi u l-għalliema ta' suġġetti oħra. materjal ta' gwida bbażat fuq l-esperjenza dwar forom ġodda ta' apprendiment u approċċi ta' appoġġ ukoll għal lingwi li mhumiex parti mill-kurrikulu; metodoloġiji u għodod li jappoġġaw il-monitoraġġ tal-kompetenza lingwistika fl-Unjoni Ewropea. Magħmul fi Brussell, it-22 ta' Mejju 2019. Approċċi lingwistiċi komprensivi jistgħu jsostnu l-implimentazzjoni tar-Rakkomandazzjoni dwar l-apprendiment tal-lingwi. Dan l-anness jelenka għadd ta' prinċipji pedagoġiċi u prattiki tajbin, li b'mod komuni għandhom l-għan li jżidu s-sensibilizzazzjoni lingwistika ġenerali fl-iskejjel, bl-għan aħħari li jtejbu r-riżultati tal-apprendiment tal-lingwi. It-tagħlim tal-lingwi huwa element importanti fis-suġġetti kollha meta wieħed iħares lejn il-modi differenti ta' kif tintuża l-lingwa fil-klassi u r-rwol vitali li għandha l-lingwa fl-apprendiment u l-fehim tal-kontenut ta' suġġett. Il-ħakma ta' għarfien tajjeb ta' lingwa akkademika timxi id f'id mal-iżvilupp tal-fehim u l-għarfien ta' suġġett. Is-sensibilizzazzjoni favur il-lingwi fl-iskejjel u fl-istituzzjonijiet tal-edukazzjoni u tat-taħriġ vokazzjonali tista' tgħin biex nifhmu li l-apprendiment tal-lingwi huwa proċess dinamiku u hu continuum – il-ksib tal-ewwel lingwa u r-reġistri u l-istili differenti tagħha jkompli u jintrabat b'mod profond mal-apprendiment ta' lingwi oħra, f'livelli differenti ta' profiċjenza skont iċ-ċirkostanzi, il-bżonnijiet u l-interessi ta' kull student. Is-sensibilizzazzjoni favur il-lingwi fl-iskejjel u fl-istituzzjonijiet tal-edukazzjoni u tat-taħriġ vokazzjonali tista' tappoġġa r-riflessjonijiet dwar id-dimensjoni lingwistika fil-livelli kollha tal-organizzazzjoni tal-iskola, it-tagħlim u l-prattika: fl-iżvilupp tal-litteriżmu, fl-apprendiment tal-lingwi barranin, fit-tagħlim ta' suġġetti, għar-rikonoxximent ta' lingwi oħra miġjuba mill-istudenti, fil-komunikazzjoni mal-ġenituri u fl-ambjent usa' tal-iskola, eċċ. Il-kooperazzjoni mill-qrib bejn id-diversi membri tal-komunità tal-iskola, idealment f'kunċett tal-iskola bħala organizzazzjoni ta' apprendiment jew f'approċċ ta' skola sħiħa, tista' tippromwovi tali fehim ta' sensibilizzazzjoni lingwistika. Sabiex tiġi appoġġata s-sensibilizzazzjoni favur il-lingwi fl-iskejjel u fl-istituzzjonijiet tal-edukazzjoni u tat-taħriġ vokazzjonali, ġew identifikati l-eżempji ta' prattika tajba li ġejjin. Attitudni pożittiva lejn id-diversità lingwistika tista' tgħin biex jinħoloq ambjent favur il-lingwi fejn l-apprendiment u l-użu ta' diversi lingwi jitqiesu bħala rikkezza u riżorsa. Is-sensibilizzazzjoni dwar l-importanza tal-apprendiment tal-lingwi, u dwar il-benefiċċji edukattivi, konjittivi, soċjali, interkulturali, professjonali u ekonomiċi tal-użu usa' tal-lingwi tista' tiżdied u titħeġġeġ. L-iżvilupp tal-kompetenza lingwistika u tas-sensibilizzazzjoni lingwistika jista' jiġi integrat b'mod trasversali fil-kurrikuli. L-integrazzjoni tal-lingwi u ta' suġġetti oħra tista' tagħti l-possibilità li jingħata apprendiment aktar awtentiku mmirat lejn sitwazzjonijiet fil-ħajja ta' kuljum. Il-motivazzjoni tal-istudenti biex jistudjaw il-lingwi tista' tissaħħaħ billi l-kontenut tal-edukazzjoni jintrabat ma' ħajjithom u mal-interessi tagħhom stess, filwaqt li jitqies l-apprendiment informali u jiġu mħeġġa sinerġiji ma' attivitajiet mhux kurrikulari. Ir-rabtiet bejn il-prattika tal-lingwi fil-ħajja ta' kuljum u l-iskejjel jew l-edukazzjoni vokazzjonali u l-istituzzjonijiet tat-taħriġ jistgħu jissaħħu permezz tar-rikonoxximent tal-apprendiment preċedenti tal-lingwi, u billi tiġi offruta l-possibilità li l-kompetenza multilingwi li tirriżulta mill-apprendiment informali (pereżempju fil-każ ta' studenti minn ambjenti ta' migrazzjoni, ta' refuġjati jew bilingwi) jew milli wieħed jattendi sistema ta' skola formali f'pajjiż barrani fejn l-istudent ikun għex preċedentement, jitniżżlu fiċ-ċertifikati ta' tluq mill-iskola. Ir-repertorju lingwistiku sħiħ tal-istudent jista' jingħata valur u jiġi appoġġat fl-iskola u jista' jintuża wkoll bħala riżorsa pedagoġika għal apprendiment ulterjuri tal-istudenti kollha. L-istudenti jistgħu jgħinu lil xulxin fl-apprendiment, jispjegaw il-lingwa(i) tagħhom lil oħrajn u jqabblu l-lingwi. L-iskejjel jistgħu joffru firxa usa' ta' lingwi minbarra l-lingwi globali ewlenin ta' komunikazzjoni. L-offerta tista' tkun differenti skont jekk pajjiż għandux żewġ lingwi tal-istat jew aktar jew jekk hemmx interess iddikjarat li jippromwovi l-apprendiment tal-lingwa ta' pajjiż ġar. It-twaqqif ta' sħubiji bejn skejjel preprimarji u istituzzjonijiet ta' kura u skejjel fir-reġjuni tal-fruntieri li ser iħeġġu lit-tfal jitgħallmu l-lingwa tal-ġar tagħhom minn età bikrija u jnaqqas l-ostakli lingwistiċi fir-reġjuni transfruntiera. L-iskejjel u l-istituzzjonijiet tal-edukazzjoni u tat-taħriġ vokazzjonali jiġu mħeġġa aktar biex jużaw il-Jum Ewropew tal-Lingwi u t-Tikketta Ewropea għal-Lingwi biex jippromwovu l-apprendiment tal-lingwi u d-diversità lingwistika. Il-promozzjoni ta' tikketti tal-iskejjel b'dimensjoni Ewropea partikolari biex titrawwem il-perspettiva Ewropea għall-iskejjel u ċ-ċentri tat-taħriġ. Il-potenzjal tal-għodod diġitali jista' jitħaddan bis-sħiħ biex jittejbu l-apprendiment, it-tagħlim u l-valutazzjoni tal-lingwi. It-teknoloġija tista' tappoġġa b'mod massiv it-twessigħ tal-offerta lingwistika, tipprovdi opportunitajiet għall-espożizzjoni lingwistika, u tista' tkun utli ħafna biex tappoġġa dawk il-lingwi li mhumiex mgħallmin fl-iskejjel. F'dan il-kuntest, l-iżvilupp tal-ħsieb kritiku u tal-litteriżmu medjatiku kif ukoll użu xieraq u sikur tat-teknoloġija jistgħu jkunu element essenzjali tal-apprendiment. Il-kooperazzjoni virtwali bejn l-iskejjel permezz tal-eTwinning u forom oħra ta' kooperazzjoni virtwali tista' tippermetti liż-żgħażagħ itejbu l-apprendiment tal-lingwi, jaħdmu ma' kollegi minn pajjiż ieħor u jħejju għall-mobbiltà biex jistudjaw, jitħarrġu jew jagħmlu volontarjat barra minn pajjiżhom. Il-mobbiltà tal-istudenti, inkluż permezz tal-Erasmus+, tista' ssir parti integrali tal-proċess tal-apprendiment. Jenħtieġ li din tiġi estiża għall-mobbiltà virtwali u usa' tal-persunal. Tista' tintuża taħlita ta' valutazzjoni dijanjostika, formattiva u kumulattiva mill-għalliema, mill-ħarrieġa u mill-istudenti biex jimmonitorjaw u jevalwaw l-iżvilupp tal-lingwi; jintużaw portafolli lingwistiċi individwali biex jiġi ttraċċat il-progress, pereżempju, permezz tal-Portafoll Ewropew tal-Lingwi jew il-Passaport tal-Lingwi Europass. L-għalliema tal-lingwi moderni jistgħu jiġu mħeġġa jieħdu sehem fi skemi ta' skambju ma' pajjiżi fejn hija mitkellma l-lingwa fil-mira tagħhom, bħala parti mill-edukazzjoni inizjali tagħhom u/jew bħala parti mill-iżvilupp professjonali addizzjonali. Kull għalliem tal-lingwa gradwat ġdid jista' jqatta' preferibbilment semestru ta' apprendiment jew ta' tagħlim barra mill-pajjiż. L-għalliema u l-ħarrieġa ta' suġġetti li mhumiex il-lingwi moderni jistgħu jiksbu sensibilizzazzjoni lingwistika u għarfien dwar id-didattika lingwistika, u jiksbu strateġiji biex jappoġġaw lill-istudenti. L-assistenti lingwistiċi jistgħu jiġu inklużi fit-tagħlim tal-lingwi, billi jużaw l-opportunitajiet ipprovduti minn skemi ta' skambju bejn l-Istati Membri. Opportunitajiet ta' żvilupp professjonali kontinwu jistgħu jsiru aċċessibbli għall-għalliema (permezz ta' netwerks, komunitajiet ta' prattika, korsijiet tal-lingwa onlajn massivi, ċentri ta' għarfien espert, apprendiment kooperattiv online, riċerka ta' azzjoni kollaborattiva, eċċ.) sabiex dawn jinżammu aġġornati mal-aktar innovazzjonijiet pedagoġiċi reċenti u biex itejbu l-ħiliet tagħhom. L-iskejjel u l-istituzzjonijiet tal-edukazzjoni u tat-taħriġ vokazzjonali jistgħu jikkooperaw mal-ġenituri dwar kif jistgħu jsostnu l-apprendiment tal-lingwi ta' wliedhom, speċjalment meta t-tfal jikbru b'aktar minn lingwa waħda jew jużaw lingwa differenti d-dar mil-lingwa tal-iskola. L-iskejjel u l-istituzzjonijiet tal-edukazzjoni u tat-taħriġ vokazzjonali jistgħu jiżviluppaw sħubijiet ma' ċentri/laboratorji lingwistiċi, libreriji pubbliċi, ċentri kulturali jew assoċjazzjonijiet kulturali, universitajiet u ċentri ta' riċerka oħra biex joħolqu ambjenti ta' apprendiment aktar impenjattivi, biex jarrikkixxu l-użu tal-lingwi u biex itejbu u jinnovaw il-prattika tat-tagħlim. L-iskejjel, l-istituzzjonijiet ta' edukazzjoni u taħriġ vokazzjonali u l-muniċipalitajiet jistgħu jiġbru flimkien ir-riżorsi biex joħolqu ċentri lingwistiċi b'offerta akbar ta' lingwi, sabiex jiġu sostnuti l-lingwi inqas mitkellma, u/jew lingwi li ma jiġux mgħallma fl-iskejjel. Il-kooperazzjoni mal-impjegaturi fir-reġjun jew lil hinn minnu tista' tgħin biex jiżdied il-fehim tal-importanza tal-kompetenza multilingwi fil-ħajja tax-xogħol u tista' tgħin biex jiġi żgurat li l-kompetenza multilingwi miksuba b'mod effettiv issostni l-impjegabbiltà. Jistgħu jiġu mħeġġa sħubiji transfruntiera bejn l-istituzzjonijiet tal-edukazzjoni u tat-taħriġ fir-reġjuni tal-fruntieri. Il-mobbiltà tal-istudenti, tal-għalliema, tal-ħarrieġa u tal-persunal amministrattiv, kif ukoll tal-kandidati tad-dottorati u tar-riċerkaturi, tista' tiġi ffaċilitata billi tingħata informazzjoni u korsijiet bil-lingwi mitkellma fil-pajjiż ġar. Il-promozzjoni tal-multilingwiżmu f'dawn is-sħubiji transfruntiera jistgħu jħejju lill-gradwati biex jidħlu fis-suq tax-xogħol fiż-żewġ naħat tal-fruntiera. Il-promozzjoni tal-kooperazzjoni bejn l-istituzzjonijiet tal-edukazzjoni tal-għalliema. IL-KUNSILL TAL-UNJONI EWROPEA, l-Għan ta' Żvilupp Sostenibbli 4 tan-NU jfittex li jiżgura edukazzjoni ta' kwalità inklużiva u ekwa u jippromwovi opportunitajiet ta' tagħlim tul il-ħajja għal kulħadd. Kif innutat fid-Dokument ta' Riflessjoni tal-Kummissjoni "Lejn Ewropa Sostenibbli sal-2030", "kollox qiegħed jinbidel għal kulħadd. L-edukazzjoni, ix-xjenza, it-teknoloġija, ir-riċerka u l-innovazzjoni huma prerekwiżit għall-kisba ta' ekonomija sostenibbli tal-UE li tissodisfa l-Għanijiet ta' Żvilupp Sostenibbli tan-NU"; it-tixjiħ tal-popolazzjoni fl-Ewropa, iż-żieda fil-lonġevità fis-soċjetà u l-ħtieġa li titrawwem kooperazzjoni interġenerazzjonali, it-tibdil li qed jaċċellera fis-suq tax-xogħol, il-forom emerġenti ta' xogħol u l-penetrazzjoni tat-teknoloġiji diġitali fl-aspetti kollha tal-ħajja ta' kuljum jirriżultaw f'domanda dejjem akbar għal ħiliet ġodda u livell ogħla ta' ħiliet, għarfien u kompetenzi; dan jagħmel aktar urġenti l-ħtieġa ta' titjib tal-ħiliet jew ta' taħriġ mill-ġdid għall-persuni kollha li ma jkollhomx ħiliet bażiċi jew li ma jkunux kisbu kwalifika biex jiġu żgurati l-impjegabbiltà u ċ-ċittadinanza attiva tagħhom; ir-Rakkomandazzjonijiet Speċifiċi għall-Pajjiżi fi ħdan is-Semestru Ewropew identifikaw it-titjib tal-ħiliet, it-taħriġ mill-ġdid u t-tagħlim tul il-ħajja bħala sfida ewlenija li għandha tiġi indirizzata fil-futur għal diversi Stati Membri; m'hemmx soluzzjoni waħda għal kollox; il-persuni impjegati, qiegħda u inattivi u l-ħafna sottogruppi differenti kollha għandhom ħtiġijiet speċifiċi; il-valutazzjoni u l-validazzjoni tal-ħiliet u l-kompetenzi tal-migranti u r-refuġjati residenti legalment u t-titjib tal-ħiliet u t-taħriġ mill-ġdid tagħhom ser jaċċelleraw id-dħul tagħhom fis-suq tax-xogħol u l-integrazzjoni bla xkiel tagħhom fil-komunitajiet il-ġodda tagħhom; għall-individwi, it-titjib tal-ħiliet u t-taħriġ mill-ġdid jistgħu jwasslu għal żieda fl-impjegabbiltà, dħul ogħla, saħħa u benesseri aħjar, ċittadinanza aktar attiva u inklużjoni soċjali. Madankollu, l-individwi u l-impjegaturi jista' jkollhom diffikultajiet biex jirrikonoxxu dawn l-effetti u għalhekk ma jinvestux biżżejjed fit-titjib tal-ħiliet u t-taħriġ mill-ġdid, li jitlob li jiġu stabbiliti l-inċentivi t-tajba biex jiġu stimulati l-għarfien u l-motivazzjoni għal involviment f'edukazzjoni u taħriġ ulterjuri; ir-Rakkomandazzjoni dwar il-Perkorsi ta' Titjib tal-Ħiliet tirrakkomanda li l-Istati Membri joffru lil adulti b'livell baxx ta' ħiliet u/jew b'livell baxx ta' kwalifiki aċċess għal opportunitajiet ta' titjib tal-ħiliet mibni fuq perkors faċilment aċċessibbli li jinkludi tliet stadji: valutazzjoni tal-ħiliet biex jiġu identifikati l-ħiliet eżistenti u l-ħtiġijiet ta' titjib tal-ħiliet; offerta ta' tagħlim u ta' mentoraġġ imfassla apposta, biex ikunu jistgħu jaġġornaw il-ħiliet u jindirizzaw in-nuqqasijiet tagħhom; u l-opportunità li jkollhom il-ħiliet, l-għarfien u l-kompetenzi miksuba tagħhom validati u rikonoxxuti bil-għan li jiksbu kwalifika jew jingħataw aċċess għall-impjieg. f'xi Stati Membri, l-adozzjoni tar-Rakkomandazzjoni kienet l-istimolu għal dibattitu nazzjonali u rieżami kritiku tal-programmi eżistenti; xi Stati Membri qed jistabbilixxu aġendi ta' politika ġodda biex jappoġġaw it-titjib tal-ħiliet u t-taħriġ mill-ġdid tal-popolazzjoni adulta, f'konformità mal-objettivi tar-Rakkomandazzjoni; għalkemm ħafna mill-miżuri rrapportati jiffokaw fuq l-adulti qiegħda, xi Stati Membri qed jiffukaw ukoll fuq l-appoġġ għal impjegati b'ħiliet baxxi, li jirrappreżentaw sehem sinifikanti mill-grupp fil-mira; bosta Stati Membri qed jieħdu vantaġġ mill-forom differenti ta' appoġġ offruti mill-programmi tal-Unjoni. jistabbilixxu miżuri fuq terminu twil sostenibbli għat-titjib tal-ħiliet u t-taħriġ mill-ġdid tal-adulti bħala parti minn approċċ strateġiku usa' għall-iżvilupp tal-ħiliet tul il-ħajja; jadottaw approċċ strateġiku koerenti għall-provvediment ta' ħiliet bażiċi għal adulti b'ħiliet baxxi u/jew bi kwalifiki baxxi, mibni fuq koordinazzjoni u sħubiji bejn l-atturi rilevanti kollha involuti bħala parti minn strateġiji ta' ħiliet jew pjanijiet ta' azzjoni olistiċi; jippromwovu sħubijiet biex jittieħed approċċ olistiku, bl-involviment ta' atturi rilevanti, inkluż sħab soċjali minn firxa ta' oqsma ta' politika (soċjali, tal-impjiegi u tal-edukazzjoni u t-taħriġ) biex jintegra l-provvista ta' ħiliet bażiċi ma' servizzi oħra mmirati lejn adulti b'livell baxx ta' ħiliet u/jew b'livell baxx ta' kwalifiki; jissensibilizzaw lill-impjegaturi, speċjalment lill-SMEs, dwar l-importanza tat-titjib tal-ħiliet u t-taħriġ mill-ġdid u dwar il-mekkaniżmi ta' appoġġ disponibbli għall-iżvilupp tal-ħiliet tal-adulti u jinkoraġġuhom jippromwovu u joffru opportunitajiet ta' taħriġ lill-impjegati tagħhom; jiffukaw il-provvista speċifikament fuq l-għajnuna għall-benefiċjarji biex jiksbu mill-inqas livell minimu tat-tliet ħiliet bażiċi, jiġifieri l-litteriżmu, in-numeriżmu u l-kompetenza diġitali kif ukoll kompetenzi ewlenin oħra li huma rilevanti għal parteċipazzjoni attiva f'soċjetà sostenibbli u għal impjiegi sostenibbli; fejn xieraq, jiżguraw li din id-dispożizzjoni tinkludi tliet stadji: valutazzjoni tal-ħiliet, offerta ta' tagħlim imfassla apposta u flessibbli u validazzjoni u rikonoxximent tal-ħiliet, l-għarfien u l-kompetenzi; joffru opportunitajiet ta' tagħlim li jkunu speċifikament imfassla għall-ħtiġijiet ta' tagħlim individwali tal-benefiċjarji, kif identifikati mill-valutazzjoni tal-ħiliet, u bbażati fuq informazzjoni dwar l-opportunitajiet fis-suq tax-xogħol; jipprovdu miżuri ta' outreach, ta' sensibilizzazzjoni, ta' gwida u ta' appoġġ, inkluż inċentivi biex tiġi żgurata l-adozzjoni b'suċċess tal-inizjattiva; jikkunsidraw l-iżvilupp ta' sinerġiji bejn politiki u azzjonijiet effettivi biex jitnaqqas it-tluq bikri mill-iskola u biex jitnaqqas il-proporzjon ta' adulti b'livell baxx ta' ħiliet u/jew bi kwalifiki baxxi, pereżempju bejn miżuri skont il-Garanzija għaż-Żgħażagħ u l-Perkorsi ta' Titjib tal-Ħiliet; jevalwaw l-impatt tal-azzjonijiet tagħhom fuq il-progress miksub mill-grupp fil-mira lejn il-kisba tal-ħiliet u l-kwalifiki stipulati fir-Rakkomandazzjoni. tkompli tappoġġa l-implimentazzjoni tar-Rakkomandazzjoni tal-Perkorsi ta' Titjib tal-Ħiliet, inkluż permezz ta' tagħlim reċiproku fost l-Istati Membri u l-partijiet interessati rilevanti, u permezz ta' sejħiet apposta għal proposti li jiffukaw b'mod partikolari fuq l-għajnuna lill-Istati Membri biex jindirizzaw l-isfidi identifikati fir-rapport ta' rendikont u jesploraw il-potenzjal ta' rwol imsaħħaħ u innovattiv għall-koordinaturi nazzjonali ta' tagħlim għall-adulti; tiffaċilita l-kooperazzjoni u l-koordinazzjoni transsettorjali fil-livell Ewropew permezz ta' rabtiet ma' inizjattivi oħra u permezz ta' programmi ta' finanzjament tal-Unjoni, u l-iskambju ta' prattiki tajba permezz ta' attivitajiet organizzati ta' tagħlim reċiproku u permezz ta' għodod bħall-Pjattaforma Elettronika għat-Tagħlim tal-Adulti fl-Ewropa (EPALE) u/jew il-Europass; meta tifformula proposti ta' politika, inkluż għal qafas ta' kooperazzjoni ta' wara l-2020, tqis ukoll l-isfida fit-tul tat-tagħlim tal-adulti u l-kwistjoni tal-adulti b'ħiliet jew kwalifiki skaduti jew ta' livell baxx li jeħtieġu aċċess għall-Perkorsi ta' Titjib tal-Ħiliet; tikkoopera ma' korpi tal-Unjoni (Cedefop, ETF) u organizzazzjonijiet internazzjonali bħall-OECD, in-NU, u l-Unesco u tuża l-għarfien espert tagħhom biex tindirizza l-isfida tat-titjib tal-ħiliet u tat-taħriġ mill-ġdid, inkluż permezz tar-riċerka u l-analiżi rilevanti dwar it-tagħlim għall-adulti u l-valutazzjonijiet tal-ħiliet (eż. IL-KUNSILL TAL-UNJONI EWROPEA Bidla demografika fis-sens li l-proporzjon ta' dipendenza ekonomika tal-età avvanzata tal-UE li qed jikber ser jagħmel pressjoni biex jiżdiedu l-livelli ta' produttività ta' dawk li ser jidħlu fis-suq tax-xogħol sabiex jikkumpensaw għall-ħruġ ta' forza tax-xogħol b'esperjenza li ser tħallieh sabiex tirtira u bl-istess mod biex jikkontribwixxu għall-appoġġ ta' żieda fin-nefqa soċjali, minħabba wkoll żieda fl-għadd ta' persuni avvanzati fl-età. Filwaqt li jiftħu opportunitajiet fl-ekonomija tal-kura, dawn l-evoluzzjonijiet jistgħu jeħtieġu wkoll djalogu dwar kwistjonijiet ta' ġustizzja interġenerazzjonali. L-avvanzi fit-teknoloġija u l-innovazzjoni, kif appoġġati wkoll mill-inizjattivi tas-Suq Uniku Diġitali tal-UE fir-Riċerka u l-Iżvilupp, huma mistennija li jwasslu għal żieda fl-użu tat-teknoloġija diġitali fl-ekonomija u jagħmlu ċerti impjiegi obsoleti, filwaqt li jistgħu jinfetħu opportunitajiet ta' impjiegi f'oqsma oħra tal-ekonomija. Sabiex jibbenefikaw minn trasformazzjonijiet bħal dawn, iż-żgħażagħ Ewropej kollha, inklużi dawk b'inqas opportunitajiet, irid ikollhom aċċess għal edukazzjoni formali u mhux formali inklużiva u ta' kwalità li ttejjeb il-firxa sħiħa tal-ħiliet tagħhom. Il-ħtieġa li jiġi indirizzat it-tibdil fil-klima, fejn l-ambizzjonijiet tal-UE li timxi lejn ekonomija kompetittiva b'livell baxx ta' emissjonijiet tal-karbonju jistgħu jiġġeneraw domanda akbar fuq is-suq tax-xogħol għal ħiliet meħtieġa f'setturi bħall-enerġija rinnovabbli, il-bini ekoloġiku sostenibbli u l-modifiki retroattivi jew l-agrikoltura sostenibbli. Żieda fil-ktajjen tal-valur globali fejn il-produzzjoni ta' oġġetti u servizzi hija mifruxa madwar il-kontinenti. Il-proċess huwa ffaċilitat ulterjorment bid-dħul ta' forom ġodda ta' impjiegi kif introdotti pereżempju mill-ekonomija tal-pjattaformi li jaffettwaw ir-relazzjoni tradizzjonali bejn min iħaddem u l-impjegat, l-evoluzzjoni tas-suq tax-xogħol u l-leġislazzjoni dwar l-impjiegi. Sfidi bħalma huma n-nuqqas ta' sigurtà tad-dħul, in-nuqqas ta' protezzjoni soċjali, il-faqar fost dawk li jaħdmu, il-kundizzjonijiet tax-xogħol prekarji u l-fastidju fuq il-post tax-xogħol, jeħtieġ li jiġu indirizzati. Bl-adozzjoni ta' dawn il-konklużjonijiet, il-Kunsill ifakkar b'mod partikolari r-Riżoluzzjoni, il-Konklużjonijiet u r-Rakkomandazzjonijiet li ġejjin: IL-KUNSILL TAL-UNJONI EWROPEA, l-isfond politiku li jenfasizza l-importanza tal-ħolqien ta' Unjoni fejn iż-żgħażagħ jirċievu l-aqwa edukazzjoni u taħriġ possibbli u fejn jistgħu jistudjaw u jsibu impjieg fil-kontinent kollu u waqt li jiddikjara l-ħtieġa li jingħataw opportunitajiet aħjar għaż-żgħażagħ permezz ta' miżuri konkreti u programmi msaħħa tal-UE, kif stabbilit fl-Anness, l-Aġenda Ewropea Ġdida għall-Kultura, adottata mill-Kummissjoni Ewropea f'Mejju 2018, li tissottolinja l-importanza tal-kultura u l-kreattività għas-soċjetà u għall-kompetittività tal-ekonomija Ewropea, l-objettivi tal-Pjan ta' Ħidma għall-Kultura 2019-2022, adottat fis-27 ta' Novembru 2018, u r-rikonoxximent tiegħu li tenħtieġ orjentazzjoni aktar b'saħħitha lejn il-ħtiġijiet ta' gruppi speċifiċi, bħaż-żgħażagħ, biex jitjiebu l-koeżjoni u l-benessri. L-involviment taż-żgħażagħ għandu jkun element fundamentali tal-politiki tal-futur, u għalhekk, ser ikun importanti ħafna li tinstemal-vuċi tagħhom fis-snin li ġejjin. It-tfal u ż-żgħażagħ jiffaċċaw ħafna sfidi fid-dinja globalizzata tal-lum u għalhekk huwa importanti li huma jifhmu l-valuri u d-diversità kulturali huma u jħejju ruħhom għall-ħajja bħala ċittadini globali. L-iżviluppi diġitali biddlu l-kreazzjoni, il-produzzjoni, it-tixrid, it-trasmissjoni u l-konsum ta' xogħlijiet kulturali u kreattivi, waqt li ffaċilitaw il-firxa globali ta' dawk ix-xogħlijiet. Id-dinja diġitali sawret xejriet innovattivi ta' aċċess għall-kultura, u tar-reinterpretazzjoni personali u l-awtoespressjoni, li qanqlet interess kbir fost iż-żgħażagħ u li timpenjahom bħala udjenzi attivi. Iż-żgħażagħ jeħtieġu ħiliet ġodda biex jiffaċċaw sfidi speċifiċi, bħall-qgħad, l-esklużjoni soċjali, il-migrazzjoni, u teknoloġiji ġodda li, minkejja l-vantaġġi li jġibu magħhom, jistgħu wkoll iżidu l-inugwaljanzi u jsaħħu d-differenzi kulturali u ekonomiċi. L-iżvilupp ta' ħiliet artistiċi u kreattivi u t-trawwim tat-talent jinsabu fil-qalba tas-setturi kulturali u kreattivi, jippromwovu l-innovazzjoni, inkluż l-innovazzjoni soċjali, biex jinkiseb tkabbir intelliġenti, sostenibbli u inklużiv. Il-ħiliet lingwistiċi huma essenzjali għall-mobbiltà fl-Unjoni Ewropea fir-rigward tal-edukazzjoni, it-taħriġ, l-aċċess għall-kultura u l-aċċess għas-suq tax-xogħol Ewropew. Fid-dawl ta' dan ta' hawn fuq, huwa importanti li jittieħdu passi ulterjuri biex jiġu indirizzati l-ħames prijoritajiet li ġejjin: il-promozzjoni ta' aċċess aħjar għall-kultura u l-parteċipazzjoni fil-kultura għat-tfal u ż-żgħażagħ; it-tisħiħ tal-kooperazzjoni transsettorjali, b'enfasi fuq is-sinerġiji bejn il-kultura u l-edukazzjoni; l-iffaċilitar tal-intraprenditorija taż-żgħażagħ fis-setturi kulturali u kreattivi; it-trawwim tal-emerġenza ta' talent ġdid; il-promozzjoni tal-ħiliet diġitali u l-litteriżmu medjatiku. L-organizzazzjonijiet kulturali, l-istituzzjonijiet tal-edukazzjoni u x-xogħol taż-żgħażagħ għandhom rwol ewlieni biex jistabbilixxu l-pedamenti għall-kreattività, li huma kruċjali għall-iżvilupp tas-soċjetà kollha kemm hi. Jenħtieġ approċċ aktar strateġiku għall-parteċipazzjoni tat-tfal u taż-żgħażagħ fil-kultura, sabiex jitrawmu l-kreattività u l-ħsieb kritiku tagħhom u biex jgħinhom jiżviluppaw ħiliet li huma importanti għall-benessri, għat-tagħlim, għas-sens ta' appartenenza, għaċ-ċittadinanza attiva, għall-inklużjoni soċjali u għall-impjegabbiltà futura tagħhom jew għall-kapaċità li jibdew negozju. Il-ħiliet kulturali u kreattivi miksuba permezz tal-edukazzjoni formali, mhux formali u informali, inkluż permezz tal-parteċipazzjoni f'attivitajiet kulturali u kreattivi, jgħammru liż-żgħażagħ bl-għodda biex ikunu kreattivi u inventivi, biex isolvu l-problemi u biex jaħdmu b'mod kollaborattiv u sperimentali. L-approċċi sperimentali huma ta' importanza ewlenija għall-promozzjoni tal-kreattività u l-innovazzjoni. Għalhekk, l-edukazzjoni artistika u kulturali, bħala parti minn approċċ speċjalizzat jew interdixxiplinari, għandha rwol importanti ħafna kemm fil-ħolqien ta' aktar opportunitajiet għall-ġenerazzjoni żagħżugħa, biex b'hekk tippreparahom aħjar biex jiffaċċaw sfidi futuri, kif ukoll fit-trawwim tal-għoti tas-setgħa, l-iżvilupp personali u l-fehim kulturali reċiproku. Huwa importanti wkoll li jiġu mħeġġa miżuri li jiffaċilitaw transizzjoni bla xkiel mis-sistema edukattiva għas-suq tax-xogħol, inkluż bl-appoġġ għall-intraprenditorija, it-traineeships u l-apprendistati għaż-żgħażagħ fis-settur kulturali u f'dak kreattiv. Iż-żgħażagħ ma jirrappreżentawx grupp omoġenju fejn jidħlu l-ħiliet, il-livell ta' edukazzjoni, l-istat ta' tħejjija għall-futur u l-aspettattivi. L-inizjattivi u l-azzjonijiet imfasslin biex irawmu u jsaħħu l-ħiliet meħtieġa sabiex wieħed jidħol fis-suq tax-xogħol jew isir imprenditur, u għall-ħajja adulta b'mod ġenerali, għandhom ikunu mfasslin skont il-kapaċitajiet li diġà għandhom l-ġenerazzjonijiet żagħżugħa. L-inugwaljanzi u l-ostakli ekonomiċi jew soċjali li jistgħu jimpedixxu liż-żgħażagħ milli jkollhom aċċess u jipparteċipaw fil-kultura bħala kreaturi, konsumaturi u imprendituri, jew l-aċċess tagħhom għal teknoloġiji ġodda, għandhom jiġu identifikati u indirizzati biex jiġi żgurat li l-kontribut u l-parteċipazzjoni taż-żgħażagħ kollha, inkluż gruppi b'inqas opportunitajiet, jistgħu jiġu sfruttati bis-sħiħ. Għaldaqstant għandha tingħata attenzjoni speċjali liż-żgħażagħ li jinsabu f'riskju ta' marġinalizzazzjoni minħabba l-oriġini etnika, il-ġeneru, l-orjentazzjoni sesswali, id-diżabbiltà, ir-reliġjon, it-twemmin jew l-opinjonijiet politiċi tagħhom, sabiex jiġi żgurat li ż-żgħażagħ kollha jkunu inklużi. Id-disponibbiltà ta' varjetà rikka ta' kultura grazzi għall-evoluzzjoni diġitali mhux neċessarjament tiggarantixxi aċċess għal kontenut kulturali multilingwi ta' kwalità għolja. Għalhekk huwa essenzjali li jiġu kkonsolidati l-politiki kulturali li jippromwovu opportunitajiet indaqs għaż-żgħażagħ, sabiex huma kollha jkunu jistgħu jesperjenzaw il-kultura u jiżviluppaw il-ħsieb kreattiv u kritiku tagħhom, kif ukoll il-ħiliet kritiċi u analitiċi tagħhom, li huma kollha kemm huma kruċjali biex iż-żgħażagħ ikunu jistgħu jaċċessaw u jinteraġixxu ma' kontenut kulturali diġitali. It-teknoloġiji diġitali għandhom impatt pożittiv fuq l-iżvilupp tal-kreattività, għaliex jippermettu forom ġodda ta' espressjoni, komunikazzjoni, parteċipazzjoni kulturali u kritika. Barra minn hekk, il-kreattività jista' jkollha rwol importanti sabiex tagħmel it-teknoloġiji u s-servizzi diġitali aktar faċli għall-utent. Għalhekk, l-umanizzazzjoni tat-teknoloġiji tista' tiżgura li huma jkunu għas-servizz tal-poplu u jissodisfaw il-ħtiġijiet tagħhom. Il-ġenerazzjonijiet żagħżugħa, kemm bħala kreaturi kulturali kif ukoll bħala konsumatur kulturali – li spiss hija nattiva diġitali – jippreferu mudelli ġodda ta' negozju li ma kinux jeżistu qabel. Minn din il-perspettiva, il-mekkaniżmi finanzjarji innovattivi jistgħu jrawmu l-intraprenditorija u jipprovdu kontribut essenzjali għall-ekonomija kreattiva kompetittiva, sostenibbli u mmexxija mill-innovazzjoni tal-lum. Filwaqt li jiġu rikonoxxuti l-eżiti tar-rapport tal-grupp ta' ħidma dwar il-Metodu Miftuħ ta' Koordinazzjoni, "The role of public policies in developing entrepreneurial and innovation potential of the cultural and creative sectors", huwa kruċjali li jittieħed kont tal-karatteristiċi partikolari tal-industriji kulturali u kreattivi, jiġifieri l-varjetà tal-ktajjen tal-valur u l-fatt li l-biċċa l-kbira tal-kumpanniji f'dawn is-setturi huma impriżi żgħar jew mikro jew jikkonsistu minn persuni li jaħdmu għal rashom. Il-miżuri li jappoġġaw il-kreattività u l-intraprenditorija tal-ġenerazzjonijiet żagħżugħa għandhom għalhekk jindirizzaw dawn il-karatteristiċi distintivi. L-Istati Membri u l-Kummissjoni huma mistiedna: ikomplu joħolqu opportunitajiet għat-tfal u ż-żgħażagħ biex jaċċessaw u jipparteċipaw fil-kultura, speċjalment għal dawk minn ambjenti żvantaġġati, sabiex jitnaqqsu d-differenzi u l-inugwaljanzi soċjali, u biex tintlaħaq l-aktar udjenza wiesgħa possibbli; jiżguraw opportunitajiet indaqs għat-tfal u ż-żgħażagħ kemm fl-ibliet kif ukoll fiż-żoni rurali, sabiex jitneħħew l-ostakli għal aċċess ugwali u għall-parteċipazzjoni fil-kultura, permezz ta' organizzazzjonijiet u eventi kulturali jew b'mezzi diġitali; jiffaċilitaw parteċipazzjoni attiva fil-kultura billi jippromwovu l-kokreazzjoni u l-multilingwiżmu; iħeġġu lill-organizzazzjonijiet kulturali biex jippromwovu u jadattaw il-kontenut li joffru, inkluż permezz ta' teknoloġiji diġitali, biex jilħqu aħjar lit-tfal u lil udjenzi żagħżugħa u biex iżidu l-interess tagħhom fil-kultura, l-espressjoni artistika u x-xjenza; javvanzaw il-politiki bbażati fuq l-evidenza permezz ta' monitoraġġ regolari tal-konsum kulturali, l-imġiba u l-preferenzi tat-tfal u ż-żgħażagħ, kif ukoll tal-kisbiet tagħhom f'termini ta' kreattività u ħiliet lingwistiċi; jippromwovu aktar il-qari fost it-tfal u ż-żgħażagħ, bħala mezz essenzjali biex jiskopru l-kultura fil-manifestazzjonijiet u l-espressjonijiet kollha tagħha. Il-Kummissjoni hija mistiedna: tappoġġa l-iskambju tal-aħjar prassi u ta' attivitajiet ta' tagħlim bejn il-pari fost l-Istati Membri; tappoġġa inizjattivi innovattivi mfasslin biex itejbu l-aċċess tal-ġenerazzjonijiet ta' żgħażagħ għall-kultura u l-parteċipazzjoni fil-kultura bħala kreaturi, konsumaturi jew imprendituri. L-Istati Membri u l-Kummissjoni huma mistiedna: jappoġġaw l-edukazzjoni artistika u kulturali, u b'hekk jippromwovu l-esperjenzi u l-parteċipazzjoni f'attivitajiet kulturali, kif ukoll jisfruttaw il-potenzjal ta' teknoloġiji diġitali biex jgħinu fl-għoti tal-aċċess għall-kultura u l-lingwi; iħeġġu l-kooperazzjoni bejn l-iskejjel, l-artisti, professjonisti kulturali oħra u l-organizzazzjonijiet kulturali f'attivitajiet ta' tagħlim iddedikati lit-tfal u ż-żgħażagħ; jippromwovu l-edukazzjoni u t-taħriġ tal-għalliema u ta' professjonisti oħra biex titrawwem il-kreattività fit-tfal u ż-żgħażagħ; jappoġġaw azzjoni transsettorjali dwar l-għarfien kulturali u l-espressjoni kulturali u jippromwovu l-akkwist ta' kompetenzi u ħiliet rilevanti, inkluż ħiliet artistiċi u lingwistiċi. Il-Kummissjoni hija mistiedna: tiżviluppa proġetti u azzjonijiet li jrawmu l-kreattività fl-edukazzjoni, inkluż bil-kooperazzjoni ma' organizzazzjonijiet internazzjonali, bħall-OECD, il-Kunsill tal-Ewropa u l-Unesco, u testendi l-attenzjoni fuq il-ħsieb kreattiv u kritiku fil-livelli kollha tal-edukazzjoni u t-taħriġ, inkluż permezz tal-promozzjoni ta' STEAM (Xjenza, Teknoloġija, Inġinerija, Arti u Matematika); tippromwovi u xxerred ir-riżultati tal-inizjattivi msemmijin hawn fuq, kemm fil-korpi preparatorji rilevanti tal-Kunsill kif ukoll lil udjenza usa'. L-Istati Membri huma mistiedna: jikkunsidraw li jagħmlu l-aħjar użu mill-finanzjament disponibbli biex jappoġġa l-kreattività u l-proġetti ta' intraprenditorija taż-żgħażagħ, fejn rilevanti; iħeġġu l-iżvilupp tal-inkubaturi ta' industriji kulturali u kreattivi, residenzi, aċċeleraturi tan-negozji, raggruppamenti u ċentri kreattivi, u pjattaformi diġitali kulturali, u jippromwovu sħubiji u netwerk transsettorjali; irawmu kultura, kreattività u innovazzjoni intraprenditorjali permezz tat-tagħlim tul il-ħajja, minn stadju bikri u permezz tal-edukazzjoni formali, mhux formali u informali, filwaqt li tingħata attenzjoni konsiderevoli lill-użu ta' ħsieb proġettwali u opportunitajiet ta' taħriġ, pereżempju fil-forma ta' inizjattivi intraprenditorjali kemm qabel kif ukoll wara l-implimentazzjoni ta' pjan ta' direzzjoni ta' negozju; iqisu kif joħolqu kondizzjonijiet favorevoli għal negozji kulturali ġodda ġestiti miż-żgħażagħ, bl-appoġġ tal-innovazzjoni transsettorjali. Il-Kummissjoni hija mistiedna: trawwem l-intraprenditorija kulturali u kreattiva u netwerks transsettorjali fost iż-żgħażagħ, filwaqt li jiġi enfasizzat il-potenzjali tagħhom biex jistimolaw l-iżvilupp ta' professjonijiet kulturali u kreattivi permezz tal-mobbiltà, inkluż skambji, ħidma konġunta u kokreazzjoni, żjarat ta' studju u attivitajiet ta' tagħlim bejn il-pari; tappoġġa sħubiji bejn professjonisti u industriji kulturali u kreattivi, inkluż permezz tal-promozzjoni ta' negozji ġodda, ċentri kreattivi u netwerks ta' inkubazzjoni, sabiex tiġi inkorporata t-teknoloġija l-aktar avvanzata u x-xjenza fil-kreattività, l-arti u d-disinn. L-Istati Membri huma mistiedna: iqisu li jsaħħu l-kooperazzjoni bejn il-partijiet ikkonċernati kulturali u edukattivi sabiex jappoġġaw it-talent kreattiv, iħeġġu l-kompetizzjoni relatata mal-innovazzjoni u jippremjaw il-kreattività fl-isfera kulturali; iwessgħu l-aċċess għal teknoloġiji ġodda, inkluż għaż-żgħażagħ b'inqas opportunitajiet, sabiex tingħata s-setgħa lil individwi żgħażagħ b'talent kulturali. Il-Kummissjoni hija mistiedna: tippromwovi l-kultura u l-kreattività, inkluż permezz ta' edukazzjoni artistika fil-programmi rilevanti tal-UE; tappoġġa l-iżvilupp ta' talent kreattiv żagħżugħ permezz ta' pjattaformi multilingwi, skemi ta' mobbiltà u politiki. L-Istati Membri huma mistiedna: irawmu l-ħiliet diġitali, il-litteriżmu medjatiku u l-ħsieb kreattiv u kritiku, inkluż permezz tal-użu ta' programmi u fondi rilevanti tal-UE, għaliex huma importanti ħafna biex jiżguraw l-impjegabbiltà tal-ġenerazzjoni żagħżugħa u l-kapaċità tagħhom li jadattaw għal bidliet strutturali fit-teknoloġiji diġitali. Is-sħubiji pubbliċi/privati jistgħu jservu bħala ħolqa bejn l-edukazzjoni, l-organizzazzjonijiet ċivili u n-negozji; jippromwovu l-użu kreattiv tat-teknoloġija, il-ħsieb kreattiv u kritiku, u l-ħiliet analitiċi permezz tal-edukazzjoni formali, mhux formali u informali, inkluż riżorsi ta' edukazzjoni miftuħa, sabiex jiżviluppaw il-kapaċità taż-żgħażagħ li jivvalutaw l-informazzjoni; ikomplu bl-iskambju tal-aħjar prassi u r-riċerka bejn l-esperti u dawk li jfasslu l-politika sabiex isaħħu l-akkwist ta' ħiliet relatati mal-litteriżmu medjatiku. L-Istati Membri u l-Kummissjoni huma mistiedna: jappoġġaw miżuri tal-litteriżmu medjatiku, li huma kruċjali għall-użu ta' teknoloġiji diġitali u li għandhom influwenza sinifikanti fuq il-ħsieb kreattiv u kritiku taż-żgħażagħ, l-aċċess għall-kultura, il-fehim tal-fenomenu kulturali u l-kapaċità li joħolqu kontenut; jappoġġaw it-taħriġ tal-għalliema u tal-persuni li jaħdmu maż-żgħażagħ fl-edukazzjoni formali, mhux formali u informali, bil-ħsieb li jiżguraw li jkunu mgħammra tajjeb biex jindirizzaw il-litteriżmu medjatiku meta jaħdmu maż-żgħażagħ u t-tfal. Il-Kummissjoni hija mistiedna: tkompli bil-konsultazzjonijiet tagħha ma' komunitajiet ta' esperti fl-Istati Membri dwar l-aħjar modi kif jiġu aggregati u promossi – inkluż permezz ta' għodod online adatti – inizjattivi eżistenti sabiex jinbena fuqhom u titqajjem sensibilizzazzjoni fost iż-żgħażagħ dwar kwistjonijiet ewlenin relatati mal-ambjent tal-media diġitali, bħall-parteċipazzjoni u l-kreattività, il-kredibbiltà, il-ħsieb kritiku u l-għażliet infurmati, u r-rispett għall-privatezza. JAPPELLA LILL-ISTATI MEMBRI U LILL-KUMMISSJONI biex jużaw ir-riżorsi disponibbli biex iħejju lill-ġenerazzjonijiet ta' żgħażagħ kreattivi għall-opportunitajiet u l-isfidi tal-futur. Id-Dikjarazzjoni ta' Ruma tal-25 ta' Marzu 2017 Konklużjonijiet tal-Kunsill Ewropew tal-14 ta' Diċembru 2017, (EUCO 19/1/17 REV 1) Konklużjonijiet tal-Kunsill Ewropew tal-15 ta' Diċembru 2016, (EUCO 34/16) Konklużjonijiet tal-laqgħa tal-Kunsill Ewropew tal-20 u l-21 ta' Ottubru 2016, (EUCO 31/16) Id-Dikjarazzjoni ta' Bratislava tas-16 ta' Settembru 2016 Komunikazzjoni tal-Kummissjoni dwar "Aġenda Ġdida Ewropea għall-Kultura" tat-22 ta' Mejju 2018, (COM(2018) 267 final) Komunikazzjoni tal-Kummissjoni dwar "L-Impenn, il-Konnessjoni u l-Għoti tas-Setgħa liż-żgħażagħ: Strateġija tal-UE dwar iż-Żgħażagħ" tat-22 ta' Mejju 2018, (COM(2018) 269 final) Komunikazzjoni tal-Kummissjoni dwar "It-tisħiħ tal-identità Ewropea permezz tal-Edukazzjoni u l-Kultura" tal-14 ta' Novembru 2017 (COM(2017) 673 final) Manwal tal-kuxjenza u espressjoni kulturali (2016) Promozzjoni tal-aċċess għall-kultura permezz ta' mezzi diġitali: politiki u strateġiji għall-iżvilupp tal-udjenza (2017) Ir-rwol tal-politiki pubbliċi fl-iżvilupp tal-potenzjal intraprenditorjali u innovattiv tas-setturi kulturali u kreattivi (2018) Iċ-ċirku ta' barra tal-munita juri t-12-il stilla tal-bandiera Ewropea. Id-disinn jirrappreżenta lil Asterix fi profil liebes l-elmu famuż bil-ġwienaħ famużi tiegħu. Huwa mdawwar minn ponot u skrizzjonijiet Rumani li jirreferu għas-60 sena tiegħu. Fuq nett hemm l-iskrizzjoni "ASTERIX" u fil-qiegħ tad-disinn hemm l-indikazzjoni tal-pajjiż tal-ħruġ "RF" (li tirrappreżenta r-République Française). Is-sena tal-ħruġ "2019" miktuba fil-qiegħ, flimkien mal-marka taz-zekka Franċiża u l-marka taz-zekka. Iċ-ċirku ta' barra tal-munita juri t-12-il stilla tal-bandiera Ewropea. Iċ-ċirku ta' barra tal-munita juri t-12-il stilla tal-bandiera Ewropea. Id-disinn juri ritratt ta' Manolis Andronicos. Imnaqqax tul it-tarf ta' ġewwa fuq ix-xellug huwa l-isem "MANOLIS ANDRONICOS 1919–1992", flimkien mas-sena tal-ħruġ u kuruna (il-marka taz-zekka taz-Zekka Griega); imnaqqax tul ix-xifer ta' ġewwa fuq il-lemin hemm il-kliem "REPUBBLIKA ELLENIKA". Viżibbli wkoll fin-naħa t'isfel fil-lemin hemm il-monogramma tal-artist (George Stamatopoulos). Iċ-ċirku ta' barra tal-munita juri t-12-il stilla tal-bandiera Ewropea. Il-wiċċ nazzjonali tal-munita juri x-xbiha ta' Andreas Kalvos. Imnaqqax tul it-tarf ta' ġewwa fuq ix-xellug hemm l-isem "ANDREAS KALVOS 1792–1869", flimkien mas-sena tal-istampar u palmetta (il-marka taz-Zekka Griega); imnaqqax tul it-tarf ta' ġewwa fuq il-lemin il-kliem "REPUBBLIKA ELLENIKA". Viżibbli wkoll fuq il-lemin hemm il-monogramma tal-artist (George Stamatopoulos). Iċ-ċirku ta' barra tal-munita juri t-12-il stilla tal-bandiera Ewropea. Din in-notifika tikkonċerna l-impriżi li ġejjin: Organge takkwista, fit-tifsira tal-Artikolu 3(1)(b) tar-Regolament dwar l-Għaqdiet il-kontroll waħdani tat-totalità ta' SecureLink. Il-konċentrazzjoni hija mwettqa permezz ta' xiri ta' ishma. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jenħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-posta elettronika, permezz tal-faks jew bil-posta. Uża d-dettalji ta' kuntatt ta' hawn taħt:
Extracted from C_189_2019.html